David sultan ta' Iżrael Imbagħad inġabar Iżrael kollu għand David f'Ħebron, u qalulu: "Ara, aħna għadmek u laħmek. Fl-imgħoddi, meta Sawl kien sultan, int kont toħroġ lil Iżrael għall-gwerra u ġġibhom lura; u l-Mulej Alla tiegħek qallek: 'Int għad tirgħa l-poplu tiegħi, u inti tkun prinċep fuq il-poplu tiegħi Iżrael.' " U x-xjuħ kollha ta' Iżrael ġew għand is-sultan f'Ħebron u s-sultan David għamel patt magħhom f'Ħebron quddiem il-Mulej; u 'l David dilkuh sultan fuq Iżrael skont il-kelma tal-Mulej permezz ta' Samwel. U David u Iżrael marru lkoll Ġerusalemm, - li hi Ġebus - fejn kienu jgħammru l-Ġebusin, in-nies li kienu jgħammru fil-pajjiż. U n-nies ta' Ġebus qalu lil David: "Ma tidħolx hawn." Imma David ħa f'idejh il-fortizza ta' Sijon, li hi l-belt ta' David. U David qal: "Min jaħbat għall-Ġebusin l-ewwel, ikun kap u prinċep." U Ġowab bin Seruja tala' l-ewwel, u sar kap. U David beda jgħammar fil-fortizza, u għalhekk bdiet tissejjaħ il-belt ta' David. U bena l-belt dawramejt minn Millu madwarha kollu; u Ġowab sewwa l-bqija tal-belt. U David baqa' dejjem jissaħħaħ, u l-Mulej tal-eżerċti kien dejjem miegħu. Il-qalbiena ta' David Dawn huma l-kapijiet tal-qalbiena ta' David, li kienu għenuh bis-sħiħ meta kien sultan, flimkien ma' Iżrael kollu, biex sar sultan fuq Iżrael kollu, skont il-kelma tal-Mulej għal Iżrael. U dan hu l-għadd tal-qalbiena ta' David: Jesbogħam, il-Ħakmuni, l-aqwa fost it-tlieta; kien hu li venven il-lanza tiegħu fuq tliet mitt ruħ, u qatilhom f'darba waħda. Warajh jiġi Elgħażar bin Dodu, l-Aħuħi, wieħed mit-tliet qalbenin. Hu kien ma' David f'Pas-dammim, meta l-Filistin inġabru għall-ġlied. Kien hemm għalqa mimlija xgħir, u l-poplu kien ħarab minn quddiem il-Filistin. Imma hu baqa' hemm wieqaf f'nofs l-għalqa, ħelisha, u ħarbat il-Filistin. Dakinhar il-Mulej għamel rebħa kbira. Tlieta minn fost it-tletin il-kbar kienu niżlu fil-kenn tal-blat ħdejn David fl-għar ta' Għadullam; u l-Filistin kienu fil-kamp f'wied Refajm. U David kien fil-fortizza; u f'Betlehem kien hemm l-għases Filistin. U David ġietu xewqa u qal: "Min se jisqini mill-ilma tal-bir li hemm fil-bieb ta' Betlehem?" U t-tliet qalbenin qasmu minn nofs il-kamp tal-Filistin, u mlew l-ilma mill-bir fil-bieb ta' Betlehem; u qabduh u ġabuh lil David. Imma hu ma riedx jixorbu, u sawbu fl-art b'offerta lill-Mulej, u qal: "Iħarisni Alla tiegħi milli nagħmel dan: li nixrob jien id-demm ta' dawn in-nies li marru jtarrfu ħajjithom. Għax tassew b'sogru ta' ħajjithom ġabuh!" Għalhekk ma riedx jixrob. Dan hu li għamlu t-tliet qalbenin. L-aqwa fost it-tletin kien Abisaj, ħu Ġowab; hu li kien venven il-lanza tiegħu fuq tliet mitt ruħ, u qatilhom. Hekk għamel isem bħal dak tat-tlieta. Fost it-tletin hu li kellu l-aqwa ġieħ, u sar il-kmandant tagħhom, imma ma laħħaqx mat-tlieta. Benajja bin Ġeħojada, minn Kabsel, kien raġel ta' ħila, li għamel ħafna ħwejjeġ tal-għaġeb. Kien hu li għeleb iż-żewġ ulied ta' Arijel ta' Mowab. Kien hu wkoll li niżel u qatel l-iljun f'nofs il-ġiebja dakinhar li għamel is-silġ. Kien hu li qatel lil wieħed Eġizzjan. Dan l-Eġizzjan kien twil ħafna, ħamest idriegħ twil , u f'idu kellu lanza bħall-motwa tan-nissieġa; iżda hu niżel għalih bil-ħatar, ħa l-lanza minn id l-Eġizzjan, u qatlu bil-lanza tiegħu stess. Dan għamel Benajja bin Ġeħojada, u għamel isem fost it-tliet qalbiena. Fost it-tletin kien hu li kellu l-aqwa ġieħ, imma ma laħħaqx mat-tlieta. David qiegħdu fuq il-kunsill tiegħu. Il-qalbenin tal-eżerċtu kienu: Għaxajel, ħu Ġowab; Elħanan bin Dodu minn Betlehem; Sammot il-Ħarodi; Ħeles il-Peluni; Għira bin Għikkes, minn Tekugħa; Abigħeżer l-Għanatoti; Sibbekaj il-Ħusati; Għilaj l-Aħoħi; Maħaraj in-Netufi; Ħeled bin Bagħna in-Netufi; Itaj bin Ribaj, minn Gibgħa ta' Benjamin; Benajja l-Pirgħatuni; Ħuraj mill-widien ta' Ġagħas; Abijel l-Għarbati; Għażmawet minn Baħurim; Elijaħba s-Sagħalbuni; Ħasem il-Ġiżuni; Ġonatan bin Sagi l-Ħarari; Aħijam bin Sakar il-Ħarari; Elifal bin Ur; Ħefer il-Mekerati; Aħijaħ il-Peluni, Ħesru l-Karmeli; Nagħraj bin Eżbaj; Ġoel ħu Natan; Mibħar bin Ħagri; Selek l-Għammoni; Naħaraj il-Biroti, skudier ta' Ġowab bin Seruja; Għira l-Ġetri; Gareb il-Ġitri; Urija l-Ħitti; Żabad bin Aħlaj; Għadina bin Siża r-Rubeni, kap tar-Rubenin, bi tletin miegħu; Ħanan bin Magħka; Ġosafat il-Mitni; Għużżija l-Għastaroti; Sama u Ġegħijel, ulied Ħotam l-Għarogħeri; Ġedigħajel bin Simri; u Ġoħa, ħuh, it-Tisi; Elijel il-Moħawi; u Ġeribaja u Ġosawija ulied Elnagħam; Ġetma l-Mowabi; Elijel, Għobed, Ġagħsijel minn Soba.